בס"ד

**השלמה לציון ליחידה דמויות מופת**

**אסתר (הרב אלקנה) \ לאה ורחל (צרויה)**

על מנת להשלים את הציון על לימוד "דמויות מופת" משנה שעברה אתן מתבקשות לענות על השאלות הבאות – **הגשה עד א' שבט**

אסתר

1. כיצד מוצגת אסתר במגילה?

התנ"ך מציג בפנינו דמויות בדרכים שונות.

**אפיון ישיר** - כאשר התנ"ך מתאר את מאפייני הדמות בצורה ישירה. דוגמא: 'נֹחַ אִישׁ צַדִּיק תָּמִים הָיָה בְּדֹרֹתָיו' (בראשית פרק ו). במקרים אלו אנו מצפים לראות כיצד באה לידי ביטוי קביעתה של התורה בסיפור.

**אפיון עקיף** - תיאור המעשים של הדמות והשמעת דבריה ודברים נוספים הקשורים בה. באמצעות העיון בדיבור ובמעשים מסיקים הפרשנים והקוראים מסקנות באשר לדמות. דרך נוספת היא דרך הרושם שהדמות משאירה על אנשים אחרים, כאשר העדות שאנו שומעים מובילה למסקנות. דרך נוספת היא השוואה או הנגדה לדמויות אחרות.

מה אם כן מספרת לנו המגילה על אסתר?

**🡨 חפשו במגילה וציינו 3 אפיונים ישירים ו-3 עקיפים על אסתר, וסכמו בכמה משפטים – כיצד מוצגת אסתר במגילה?**

1. הֲדַסָּה הִיא אֶסְתֵּר

"לכל איש יש שם". שמות בתנ"ך הם משמעותיים וסמליים, וחז"ל מלמדים אותנו לדרוש אותם. במקרה זה יש צורך מיוחד בשל הכפילות בשמה של אסתר. עיינו במדרש הבא:

**קראו לה הדסה, וקראו לה אסתר.**

**רבי מאיר אומר: אסתר שמה, ולמה נקרא שמה הדסה? - על שם הצדיקים שנקראו הדסים. רבי יהודה אומר: הדסה שמה, ולמה נקראת שמה אסתר? - על שם שהיתה מסתרת דבריה, שנאמר אין אסתר מגדת את עמה.**

**רבי נחמיה אומר: הדסה שמה, ולמה נקראת אסתר? - שהיו אומות העולם קורין אותה על שום אסתהר.**

חכמים חלוקים בדעתם איזה שם הוא השם האמיתי של אסתר ואיזה שם הוא השם הסמלי שלה.

**🡨 מה אנו לומדים מכל אחד מן השמות של אסתר על דמותה? כיצד המדרש על שמותיה בעצם מספר את הסיפור שלה?**

1. עיינו בדבריו של הרב ליכטנשטיין זצ"ל: **אסתר - אז והיום**

המגילה המגוללת את סיפור הפורים קרויה דווקא על שם אסתר המלכה, בעיקר משום שאסתר היא השחקנית הראשית בה. סיפור המגילה הוא, במידה רבה, סיפורה של אסתר - נערה ביישנית ופסיבית, הגדֵלה לאחר מות הוריה בבית בן דודה, והופכת לדמות אקטיבית ויוזמת, המצילה את עמה במו ידיה.

בתחילה מצטיירת אסתר כנערה פסיבית, שאינה חורגת מהוראותיו של בן דודהּ-אומנהּ לטוב או לרע. למעשה, המגילה מדגישה את הפסיביות של אסתר בכל הזדמנות: בהרמונו של אחשוורוש אסתר אינה מבקשת דבר, היא אינה מגדת את עמה ואת מולדתה "כי מרדכי צִוָּה עליה אשר לא תגיד", וגם לאחר שנלקחה אל בית המלך - מרדכי ממשיך להתהלך לפני חצר בית הנשים, "לדעת את שלום אסתר ומה יֵעשה בה". אפילו לאחר שנבחרה להיות מלכה למלך אחשוורוש, וצפוי היה שתתבגר ותצא מדמות היתומה האסופית הגדֵלה בבית בן דודהּ, מעידה עליה המגילה: "ואת מאמר מרדכי אסתר עֹשָׂה כאשר היתה באָמנה אִתו". אפילו מינויה למלכה - תפקיד מַפתח, המאפשר, אם לא תובע, עצמאות ופעלתנות - אינו גורם לאסתר להתעלות מעל אישיותה הילדותית והפסיבית.

לעומת דמותה הפסיבית בתחילת המגילה, בסוף המגילה מצטיירת אסתר כדמות פעלתנית ביותר. אסתר היא המזמינה את המלך למשתה, היא המתעמתת עם המן, והיא הנופלת לפני המלך ומתחננת לפניו להעביר את הגזירה מעל עמה. אפילו במקום היחיד שבו מופיע מרדכי בסיפור התשועה - כאשר הוא מורכב על הסוס - הוא פסיבי, ואינו פועל דבר. ניתן לסכם ולומר שסיפור המגילה הוא, למעשה, גם סיפורה האישי של אסתר, ההופכת בפרק זמן קצר מילדה מבוהלת ומפוחדת לדמות בוגרת, התופסת פיקוד, לוקחת אחריות ומצילה את עמה.

כיצד אירע המהפך? מהי נקודת המפנה, שבה התעוררה אסתר מתנומתה הפסיבית?

**🡨 ענו על שאלתו של הרב ליכטנשטיין ע"פ המסופר בפרק ד'!**

המשך:

בכל פעם שאני קורא את תשובתו של מרדכי לאסתר, היא מעוררת בי חלחלה מחדש: "אל תדמי בנפשך להִמלט בית המלך מכל היהודים. כי אם החרש תחרישי בעת הזאת - רֶוָח והצלה יעמֹד ליהודים ממקום אחר, ואת ובית אביך תאבדו. ומי יודע אם לְעֵת כזאת הגעת למלכות". איזו האשמה חריפה! מרדכי יודע היטב שכל הפחדים וההיסוסים הם שולִיים. מי שאכפת לו באמת, מי שגורלו וייעודו קשורים בעם ישראל - הסכנות אינן מטרידות אותו כלל.

זוהי שעת המפנה. לאחר שמרדכי מטיח בה את ההאשמה החריפה הזו, אסתר מפסיקה לרמות את עצמה. היא מגלה שבתוך תוכה, מאחורי היסוסיה ופחדיה, אכן לא מספיק אכפת לה. היא מבינה שכאשר עם ישראל בסכנה, רק שאלה אחת היא רלוונטית: "אכפת לך, או לא אכפת לך". בשעה זו, כאשר אסתר מבינה זאת, היא מזדקפת מלוא קומתה, והופכת מאסתר של ראשית המגילה ל"אסתר המלכה" של סופה.

גם בפנינו - מי פחות ומי יותר - עומדת הדילמה של אסתר המלכה. כל אחד מאיתנו עומד בפני היסוסים ולבטים לגבי מידת יכולתו לפעול למען עם ישראל. כל אחד מאיתנו נדרש לעשות את מה שעשתה אסתר: להתייצב מול עצמו ומול הקב"ה, ולברר: מה אני יכול לעשות למען עם ישראל? ביסודו של דבר, הכל נובע מאותה שאלה: - אכפת לנו, או לא אכפת לנו?!

**🡨 כתבו מחשבה אחת שלכן מתוך דבריו של הרב, ובעיקר בעקבות מילותיו האחרונות...**

לאה ורחל

1. הביאי שני פרשנים המתייחסים למערכת היחסים הסבוכה בבית משפחת יעקב (מתוך דף שקבלתן בשנה שעברה). השווי ביניהם. הביאי את הפסוק שממנו יצא הפרשן בדרשתו.
2. בחרי מקור אחד מתוך המקורות הבאים, וכתבי מה ניתן ללמוד ממנו על דמותה של רחל:

**1.בראשית רבה נז' ד'**

עד שלא ירד יעקב שמה לא נפקד (לבן) בזכרים וכיון שירד יעקב נפקד בזכרים ( לפי בראשית לא:א) "והנה רחל באה עם הצאן" - ובא וראה כמה שכונות לשכונות אצל יתרו שבע היו ובקשו הרועים להזדווג להן, ואילו כאן אחת היתה ולא נגע בה בריה.

2**.ב"ב קכג. או בבר"ר ע, טז**

כיון שילדה רבקה את עשיו ויעקב, נולדו ללבן שתי בנות לאה ורחל שלחו אגרות אילו לאילו והתנו ביניהם, כדי שיטול עשיו ללאה ויעקב לרחל, והיתה לאה בוכה על זה כל שעה ומתוך כך "ועיני לאה רכות".

**3. בראשית רבה פרשה ע**

כל ההוא ליליא הוה צווח לה רחל והיא עניא ליה .בצפרא והנה היא לאה אמר לה מה רמייתא בת רמאה לאו בליליא הוה קרינא רחל ואת ענית לי? אמרה ליה אית ספר דלית ליה תלמידים לא כך היה צווח לך אבוך עשו ואת עני ליה ! ויאמר אל לבן מה זאת עשית לי וגו' ויאמר לבן לא יעשה כן וגו' מלא שבוע זאת וגו' א"ר יעקב בר אחא מכאן שאין מערבין שמחה בשמחה אלא מלא שבוע זאת וגו':

**4. סדרע"ר ב':**

רחל ולאה בנות עשרים ושתים [ בנישואיהם] והיו תאומות.....

**5.פתיחתא לאיכה רבא**

קפצה רחל אמנו לפני הקב"ה ואמרה רבש"ע גלוי לפניך שיעקב עבדך אהבני אהבה יתירה ועבד בשבילי לאבא שבע שנים וכשהשלימו אותן שבע שנים והגיע זמן נשואי לבעלי יעץ אבי להחליפני לבעלי בשביל אחותי והוקשה עלי הדבר עד מאד כי נודעה לי העצה והודעתי לבעלי ומסרתי לו סימן שיכיר ביני ובין אחותי כדי שלא יוכל אבי להחליפני ולאחר כן נחמתי בעצמי וסבלתי את תאותי ורחמתי על אחותי שלא תצא לחרפה ולערב חלפו אחותי לבעלי בשבילי ומסרתי לאחותי כל הסימנין שמסרתי לבעלי כדי שהיא סבור שהיא רחל ולא עוד אלא שנכנסתי תחת המטה שהיה שוכב עם אחותי והיה מדבר עמה והיא שותקת ואני מישיבתו על כל דבר ודבר כדי שלא יכיר לקול אחותי וגמלתי חסד עמה ולא קנאתי בה ולא הוצאתיה לחרפה ומה אני שאני בשר ודם עפר ואפר לא קנאתי לצרה שלי ולא הוצאתיה לבושה ולחרפה ואתה מלך חי וקיים רחמן מפני מה קנאת לעבודת כוכבים שאין בה ממש והגלית בני ונהרגו בחרב ועשו אויבים בם כרצונם מיד נתגלגלו רחמיו של הקדוש ברוך הוא ואמר בשבילך רחל אני מחזיר את ישראל למקומן הדא הוא דכתיב (ירמיה ל"א)כה אמר ה' קול ברמה נשמע נהי בכי תמרורים רחל מבכה על בניה מאנה להנחם על בניה כי איננו וכתיב (שם )כה אמר ה' מנעי קולך מבכי ועיניך מדמעה כי יש שכר לפעולתך וגו' וכתיב (שם )ויש תקוה לאחריתך נאם ה' ושבו בנים לגבולם:

**6. מגילה דף יג/ב**

בשכר צניעות שהית' בה ברחל זכתה ויצא ממנה שאול ובשכר צניעות שהיה בו בשאול זכה ויצאת ממנו אסתר ומאי צניעות היתה בה ברחל ? ..... מסר לה ( יעקב) סימנים - כאשר בא הלילה - אמרה –עכשיו תתגנה אחותי מסרה לה את הסימנים - והיינו דכתיב "ויהי בבקר והנה היא לאה" מכלל דעד עכשו ( במשך כל הלילה) לאו ( ידע) שלאה היא ? אלא מתוך סימנין שמסרה רחל ללאה לא הוה ידע עד הבוקר לפיכך זכתה ויצא ממנה שאול ! ומה צניעות היתה בשאול דכתיב "ואת דבר המלוכה לא הגיד לו" אשר אמר שמואל זכה ויצאת ממנו אסתר ( "אין אסתר מגדת את עמה ואת מולדתה.." בכלל – כל מהות שמה – הסתרה...)

**7. בראשית רבה ע"א י':**

רבנן דדרומא בשם ר' אלכסנדרי (איוב ט"ו) "החכם יענה דעת רוח" – זה אברהם שנאמר (בראשית ט"ז ב') "וישמע אברהם לקול שרי"; "וימלא קדים בטנו" – זה יעקב, שנאמר (בראשית ל' ב') "ויחר אף יעקב". אמר לו הקבה"ו: "כך עונים את המעיקות? (= עקרות מועקות רוח ומרות נפש) חייך שבניך עתידין לעמוד לפני בנה!!"

**8. בעל עקדת יצחק לפרשת בראשית:**

... והנה בשני השמות – אשה, חוה – נתבאר שיש לאשה שתי תכליות: האחד מה שיורה עליו שם "אשה כי מאיש לוקחה" וכמוהו תוכל להבין ולהשכיל בדברי שכל וחסידות, כמו שעשו האמהות וכמה צדקניות ונביאות וכאשר יורה פשט פרשת "אשת חיל" (משלי ל"א) והשני ענין ההולדה והיותה כלי אליה ומוטבעת אל הלידה לגדול הבנים, כאשר יורה עליה שם "חוה – אם כל חי". והנה תהיה האשה כאשר לא תלד מנועה מהתכלית הקטן (= השני דלעיל) ותשאר להרע או להטיב כמו האיש אשר לא יוליד, ונאמר עליהם (על האיש העקר והאשה העקרה) "ונתתי להם בביתי ובחומותי שם טוב מבנים ומבנות" (ישעיה נ"ו), כי ודאי עיקר תולדותיהם של צדיקים מעשים טובים, (רש"י בראשית ו' ט' ד"ה אלה תולדות נח). על כן חרה אף יעקב ברחל, כאשר אמרה: "הבה לי בנים ואם אין מתה אנכי", לגעור בה ולהשכילה בזה הענין הנכבד והוא שהיא אינה מתה לפי התכלית המשותף, כאשר מנע ממנה פרי בטן, כמו שיהיה בו הענין גם כן, אם לא יוליד.